《考试当涂次池阳崎岖山行石多可爱因用袁席之韵》
宋代·王居安

平生爱奇石，如见古君子。一卷窗牖间，时复为隐几。

兹行池阳路，终日乱山里。道傍石丛生，牛羊乱虎兕。

中有篆籀文，鼎彝间罍洗。纵横列簨虡，埋没见追蠡。

嗟予心好之，愧恨无能徙。著手为摩挲，却立复睥睨。

有似南阳公，可就不可致。是宜米元章，一见辄下拜。

倘可从予招，安车更加礼。

作者简介：王居安（约1167～1232），字简卿、资道，原籍方岩（今属温岭），定居黄岩县城岩魁坊（今郏家巷）。南宋淳熙十四年（1187）进士，甲科第三名。